b'\n_START_ARTICLE_\nLupercal\n_START_PARAGRAPH_\nLupercal oli luola Palatium-kukkulan lounaisjuurella antiikin Roomassa. Luolan nimi liittyy susiin (lat. lupus), joiden asema luolaan liittyviss\xc3\xa4 myyteiss\xc3\xa4 ja rituaaleissa on keskeinen._NEWLINE_Tarun mukaan pentunsa menett\xc3\xa4nyt susiemo l\xc3\xb6ysi Tiber-joen tulvamaan reunalta virtaan kuolemaan j\xc3\xa4tetyt Romuluksen ja Remuksen, jotka se vei l\xc3\xa4heiseen Lupercal-luolaan ja imetti poikia siell\xc3\xa4. Paimen Faustulus l\xc3\xb6ysi suden imett\xc3\xa4m\xc3\xa4t pojat ja otti heid\xc3\xa4t kasvatikseen. My\xc3\xb6hemmin Romulus perusti Palatium-kukkulalle Rooman kaupungin._NEWLINE_Lupercal-luola oli l\xc3\xa4pi antiikin Rooman historian merkitt\xc3\xa4v\xc3\xa4 kulttipaikka. Se oli p\xc3\xa4\xc3\xa4paikkana vuosittain 15. helmikuuta j\xc3\xa4rjestetyss\xc3\xa4 Lupercalia-juhlassa, jossa Lupercuksen papit (luperci) uhrasivat luolassa vuohen ja koiran. Historialliselta ajalta on s\xc3\xa4ilynyt mm. Plutarkhoksen ja Dionysios Halikarnassolaisen kuvauksia luolasta ja sen ymp\xc3\xa4rist\xc3\xb6st\xc3\xa4. Keisari Augustuksen tiedet\xc3\xa4\xc3\xa4n monumentalisoineen Lupercal-luolan osana suurempaa kampanjaansa Rooman kaupunkikuvan kohentamiseksi. Lupercal-luolan edustalla kerrotaan my\xc3\xb6s olleen suden patsaan.\n_START_SECTION_\nUudelleen l\xc3\xb6yt\xc3\xa4minen\n_START_PARAGRAPH_\nLupercal-luolan tarkka sijainti on ollut pitk\xc3\xa4\xc3\xa4n ep\xc3\xa4varmaa, sill\xc3\xa4 se on todenn\xc3\xa4k\xc3\xb6isesti j\xc3\xa4\xc3\xa4nyt my\xc3\xb6hempien rakennusten alle. Tammikuussa 2007 roomalaisen La Sapienza -yliopiston tutkimusryhm\xc3\xa4 kertoi l\xc3\xb6yt\xc3\xa4neens\xc3\xa4 rinteest\xc3\xa4 luolan suun, jota he arvelevat Lupercaliksi.  Ryhm\xc3\xa4\xc3\xa4n kuuluva arkeologian professori Andrea Carandini pit\xc3\xa4\xc3\xa4 luolaa l\xc3\xa4hes varmasti Lupercalina._NEWLINE_16 metri\xc3\xa4 syv\xc3\xa4\xc3\xa4 luolan onkaloa on tutkittu pitk\xc3\xa4\xc3\xa4n muun muassa t\xc3\xa4hystinlaitteilla ja laserskannereilla. Kuvat paljastavat, ett\xc3\xa4 holvi on koristeltu simpukankuorilla ja mosaiikeilla. Sis\xc3\xa4puolella on Rooman valtakuntaa symboloiva valkoinen kotka.'